ΓΡΑΠΤΗ ΕΡΩΤΗΣΗ ΤΟΥ ΔΗΜΟΤΙΚΟΥ ΣΥΜΒΟΥΛΟΥ ΤΗΣ «ΑΝΥΠΟΤΑΚΤΗΣ ΚΙΝΗΣΗΣ ΓΙΑ ΤΑ ΧΩΡΙΑ ΚΑΙ ΤΗΝ ΠΟΛΗ ΤΗΣ ΠΡΕΒΕΖΑΣ» ΤΑΞΙΑΡΧΗ ΚΩΣΤΟΓΙΑΝΝΗ

Θέμα: « Σχετικά με την κατάσταση και τη διαδικασία πιστοποίησης των Παιδικών Χαρών του Δήμου Πρέβεζας»

- Θεωρώντας απαράδεκτη τη συνολική κατάσταση που επικρατεί στις Παιδικές Χαρές του Δήμου Πρέβεζας, οι οποίες στο σύνολό τους παραμένουν απιστοποίητες και κλειστές για το κοινό και με δεδομένη τη μεγάλη καθυστέρηση και τις προχειρότητες στην εκτέλεση των εργασιών σε αυτές αλλά και το οριστικό ξήλωμα ορισμένων.

-Υπερασπιζόμενοι το αυτονόητο δικαίωμα των μικρών παιδιών στην ψυχαγωγία, στην κοινωνικοποίηση, στη χαρά και το παιχνίδι και τη δυνατότητα των γονιών τους να επιλέξουν ένα δημιουργικό τρόπο αξιοποίησης του ελεύθερου χρόνου για τα παιδιά τους που βρίσκονται εγκλωβισμένα μπροστά σε έναν υπολογιστή.

-Υπενθυμίζοντας πως το λουκέτο που μπήκε στις «Παιδικές Χαρές» δε σχετίζεται με τα περιοριστικά μέτρα για τον Κόβιντ-19, όπως εντέχνως και ψευδώς διαδίδεται, για να καλυφθούν οι παλαιότερες ευθύνες των δημοτικών αρχών, και πως από 23-3-2021 δεν υπάρχει απαγόρευση χρήσης τους, όπως πολλοί συμπολίτες μας λαθεμένα πιστεύουν.

 Ερωτώνται ο Δήμαρχος Πρέβεζας κος Γεωργάκος , ο κος Ακρίβης, Αντιδήμαρχος Τεχνικών Έργων του Δήμου και ο κος Δαρδαμάνης , Αντιδήμαρχος και Πρόεδρος για δεύτερη συνεχή χρονιά  της  «Τριμελούς Επιτροπής Ελέγχου Παιδικών Χαρών της Αποκεντρωμένης Διοίκησης Ηπείρου-Δυτικής Μακεδονίας»:

 α) Έχουν ολοκληρωθεί τα προβλεπόμενα έργα, όπως η τοποθέτηση οργάνων και δαπέδων, φωτιστικών σωμάτων, η περίφραξη και η γενικότερη διαμόρφωση του χώρου, στις «Παιδικές Χαρές» που έχουν ενταχθεί στο πρόγραμμα «Προμήθεια – τοποθέτηση εξοπλισμού για την αναβάθμιση παιδικών χαρών του Δήμου Πρέβεζας», ώστε να πληρούν όλες τις ουσιαστικές και τυπικές προϋποθέσεις πιστοποιημένης λειτουργίας τους;

 β) Για ποιο λόγο εξαιρέθηκε η Καστροσυκιά από το πρόγραμμα αναβάθμισης παιδικών χαρών, ενώ προβλεπόταν αρχικά στην υπ’ αριθμό 40 /2018 μελέτη της Διεύθυνσης Τεχνικών Υπηρεσιών με τίτλο: «Προμήθεια – τοποθέτηση εξοπλισμού για την αναβάθμιση παιδικών χαρών του Δήμου Πρέβεζας»;

γ) Έχουν ολοκληρωθεί τα απαραίτητα έργα συντήρησης στις υπόλοιπες παιδικές χαρές, ώστε και αυτές να μπορούν να πιστοποιηθούν και να αποδοθούν ασφαλείς για χρήση στα παιδιά μας;

δ) Έχουν ενημερωθεί και έχουν συναινέσει οι τοπικές κοινωνίες στην συνοικία Αγία Ειρήνη της Πρέβεζας, το Χειμαδιό, την Καστροσυκιά, την Άνω Ράχη, το Μιχαλίτσι, τα Φλάμπουρα για το οριστικό ξήλωμα και την κατάργηση των Παιδικών Χαρών τους;

ε) Η Παιδική Χαρά στην περιοχή του Δημοτικού Σταδίου Πρέβεζας (κοντά στο 5ο Δημοτικό Σχολείο), που βρίσκεται σε οικτρή κατάσταση, έχει ενταχθεί σε κάποιο πρόγραμμα αναβάθμισης, έχει αφεθεί στην τύχη της ή υπάρχει πρόβλεψη εκ μέρους σας να ξηλωθεί;

στ) Η «Τριμελής Επιτροπής Ελέγχου Παιδικών Χαρών της Αποκεντρωμένης Διοίκησης Ηπείρου-Δυτικής Μακεδονίας» με Πρόεδρο τον Αντιδήμαρχο κο Δαρδαμάνη έχει προχωρήσει στην επίσκεψη στις Παιδικές Χαρές, έχει διαπιστώσει την ύπαρξη των τυπικών και ουσιαστικών προϋποθέσεων για την πιστοποίηση και έχει προβεί στην αποστολή των φακέλων δικαιολογητικών; Αν όχι, γιατί δεν το έχει κάνει και πότε σχεδιάζει να το πράξει;

 Η «Ανυπότακτη Κίνηση για τα Χωριά και την Πόλη της Πρέβεζας», ζητά εδώ και τώρα τη λήψη όλων των μέτρων –μέτρα που θα έπρεπε ήδη να έχουν παρθεί-, ώστε να ανοίξουν οι Παιδικές Χαρές τηρώντας όλες τις ουσιαστικές προδιαγραφές ποιότητας και ασφάλειας και έχοντας λάβει πιστοποιητικό λειτουργίας. Είμαστε διαμετρικά αντίθετοι στην κατάργηση Παιδικών Χαρών σε συνοικίες και χωριά του Δήμου μας και θα διεκδικήσουμε με τους συμπολίτες μας των περιοχών αυτών τη δημιουργία και τη λειτουργία νέων. Επίσης θέλουμε να υπάρχει καθημερινός έλεγχος και συντήρηση, ώστε να εξασφαλίζεται η συνεχής ορθή και ασφαλής λειτουργία.

 Θέτουμε τη Δημοτική Αρχή ενώπιον των ευθυνών της, τις οποίες αποποιείται στο όνομα των περιορισμών της πανδημίας (όλοι γνωρίζουμε για παράδειγμα πως δεν υπήρχαν περιορισμοί επαγγελματικών μετακινήσεων ούτε προβλήματα ανεφοδιασμού οργάνων και υλικών) και της ζητάμε να σταματήσει την ακολουθούμενη τακτική του «νίπτω τας χείρας μου».

 Ζητάμε την έγγραφη εντός μηνός απάντηση των ερωτημάτων των μας , επειδή θεωρούμε πως οι έως τώρα απαντήσεις είναι ασαφείς και ελλιπείς, προκειμένου να υπάρξει ενημέρωση των συμπολιτών μας για το σοβαρό αυτό θέμα, γιατί το παιχνίδι και το χαμόγελο είναι δικαίωμα όλων των παιδιών και δε έχουμε το δικαίωμα να τους το στερούμε.

Για την «Ανυπότακτη Κίνηση για τα Χωριά και την Πόλη της Πρέβεζας»

Ταξιάρχης Κωστόγιαννης, Δημοτικός Σύμβουλος Δήμου Πρέβεζας